Anne Baastrup (SF), 2005-03-18:
Mit problem er, at man i dag i Sønderjyllands Amt har lavet konstruktionen således, at amtet har specialviden, at der i amtet er en faglig udvikling blandt folk, der kender til forskellige typer af løsningsmodeller.
Der er ikke nogen af os, hr. Hans Andersen kan jo heller ikke fortælle det, der præcis ved, hvordan vi kan fastholde og udvikle en faglig ekspertise i det fremtidige VISO med 450 mennesker, der sidder spredt ud over hele landet.
Vi aner det jo ikke, vi har jo ikke rammen.
Jeg ved konkret, at man i Sønderjyllands Amt har en rådgiver, der går ud og hjælper det konkrete forældrepar, og som giver anvisning på, hvad man gør, hvilke muligheder der er med forskellige typer tilbud.
Vi har i SF besluttet at dele taletiden for netop ikke at risikere, at de svage børn, de anbragte børn ikke bliver særskilt omtalt.
Derfor vil fru Pernille Vigsø Bagge særskilt kommentere det område.
Det her er en meget, meget stor social omlægning.
Det er en reform, der virkelig får store konsekvenser, og vi kan jo se på alle de her høringssvar, at det rent faktisk også har givet anledning til voldsomme diskussioner i det sociale landskab.
Jeg vil derfor – man skal jo være positiv, har jeg efterhånden lært – kvittere for, at man fra socialministerens side har lavet ændringer.
Eksempelvis var det noget overraskende for mig, da jeg så, at man havde fjernet omsorgspligten.
Nu skulle man ikke længere have pligt til at yde de mennesker omsorg, som ikke kan tage vare på sig selv.
Jeg kan nu se, at det var en fejl.
Jeg kvitterer også for, at man nu får mulighed for at lave om på rammeaftalen i løbet af 1 år.
Kvittering for det.
Det, vi jo så selvfølgelig mangler, er en lang række af svar på de andre problemer, som er rejst i de her høringssvar, og som vi jo ikke har fået svar på.
Et af de problemer, som er blevet søgt rejst under debatten her i dag, er: Hvordan forhindrer vi, at de specialiserede institutioner lukker?
Vi ved, at kommunerne er omfattet af et skattestop; vi ved, at de nøje vil kigge på, hvor mange penge de har.
Vil de fastholde det specialiserede tilbud, som regionen har overtaget, eller vil de gå i gang med at lave nogle skraldespandstilbud?
Det er frygten i det sociale landskab, og det er bestemt en frygt vi deler.
Det, der jo er helt centralt for et velfærdssamfund, er, at der er et ordentligt sikkerhedsnet, som sikrer, at de svageste grupper ikke falder igennem hullerne.
Hvem er de svageste?
Det er de handicappede; det er folk, der er født med et handicap; det er folk, der får et handicap undervejs i livet; det er folk med misbrug; det er folk, der ikke har et hjem at bo i; det er mennesker, som på alle måder burde være i centrum for en bevidst social strategi.
Vi oplever, at der er alt for mange huller i dette lovforslag; vi oplever, at der er alt for mange, der har risiko for at falde igennem sikkerhedsnettet.
Hvorfor oplever vi det?
Fordi man altid skal følge pengene.
Når kommunerne skal i gang med at prioritere, så ved de jo godt, hvor der er behov for prioritering.
Det er der, hvor der måske er det største pres fra vælgernes side.
En familie, som har problemer, koster lige så meget som en daginstitution til 60 børn.
Hvad vil man så vælge som borgmester?
Kan vi ikke finde et andet tilbud?
Så er der sket den ændring i forhold til den oprindelige aftale og over i lovgivningen, at man nu som bruger ikke har ret til at komme direkte til VISO og få en udredning.
Jeg har forsøgt at få det afklaret fra nogle af ordførerne, og ingen kunne give mig et andet svar, end at det har vi besluttet.
Kommunen ved alt.
Ingen over og ingen ved siden af kommunen.
Vi synes i SF, at det er meget vigtigt med VISO.
Vi synes, det er en god nyskabelse.
Men man må stille spørgsmålet, hvad VISO er.
Bliver det en telefonomstilling?
Hvis et forældrepar i Højer har et barn, der udsættes for en ulykke, får en hjerneskade, så kan man i dag kontakte Sønderjyllands Amt og få en klar rådgivning om, hvem der har kompetence og viden i det område til at give den rigtige hjælp.
Nu skal man fremover ringe til VISO.
Er det så bare en telefonomstilling?
Kan man risikere, at den netværksperson, der nu skulle have en faglighed på det her område, kommer fra Nordjylland?
Har den pågældende nogen som helst viden om, hvilke tilbud der er i Sønderjylland?
Ja, jeg spørger bare.
Hvor mange skal man ringe til først, før man får det konkrete tilbud, før man får fat i nogle, der rent faktisk vil hjælpe dette forældrepar igennem denne forfærdelige tragedie?
Så har vi jo også udviklingen af VISO.
Vi har på nuværende tidspunkt en lang række amtsansatte, der har en høj grad af faglighed, som arbejder i et fagligt miljø, og som hele tiden kan udvikle deres egen faglighed.
Disse ansatte bliver nu spredt ud til forskellige kommuner.
Hvordan kan vi bevare og udvikle deres faglighed?
Svaret blæser i vinden.
Problemet med udviklingen af VISO er jo, at man i ministeriet ikke har haft tid til rent faktisk at lave en ordentlig analyse af: Hvor er det, vi mangler fagligheden, hvad er det, vi rent faktisk skal sikre, at man ved i det her udviklede projekt?
Nu citerer jeg fra DSI’s pressemeddelelse, at også DSI’s erfaring er, »at kommunerne har en tendens til selvovervurdering – selv de mindste kommuner hævder at kunne klare enhver opgave, der nu ligger i amtsligt regi.
Nogle på grund af en skræmmende mangel på respekt over for opgavens omfang, andre på grund af kassetænkning.
Man kan gøre det billigere selv, mener man.
DSI frygter, at kommunerne vil nægte borgere at opsøge den nødvendige, faglige ekspertise.
« Vi løber ind i nogle problemer, hvis vi ikke får reel tid i Folketingets Socialudvalg til at analysere det her igennem.
Så derfor opfordrer jeg til, at vi holder en omhyggelig konference, hvor vi simpelt hen får alt på bordet, således at der ikke sker fejl her.
Vi har i SF et projekt, der går på, at selv om vi grundlæggende er imod den måde, man finansierer regionerne på, selv om vi kan se en lang række problemer, der er med den her kommunalreform, så vil vi være det parti, der konstant forfølger de problemer, der måtte være, i forsøget på at få dem rettet op.